KIRJALLINEN KYSYMYS E-3256/02 esittäjä(t): Caroline Lucas (Verts/ALE) komissiolle. Kemialliset eläinkokeet.



Virallinen lehti nro 155 E , 03/07/2003 s. 0120 - 0121



KIRJALLINEN KYSYMYS E-3256/02 esittäjä(t): Caroline Lucas (Verts/ALE) komissiolle (19. marraskuuta 2002) Aihe: Kemialliset eläinkokeet Eläinkokeista saadut tiedot saattavat olla harhaanjohtavia, koska eläinkoetulosten soveltamisessa ihmisiin on ongelmia ja koska laboratorioannostuksia on vaikeaa muuntaa ihmisten todenmukaisiksi annostuksiksi. Ihmisen altistumista koskevien tietojen käyttö voisi tuntuvasti vähentää eläimillä tehtäviä myrkkykokeita ehdotetun EU:n kemikaalipolitiikan täytäntöönpanon aikana ja sillä varmistettaisiin, että käytössä olevien aineiden arviointitulokset ovat suoraan sovellettavissa ihmisiin. Mihin toimiin komissio on ryhtynyt sen varmistamiseksi, että käytössä olevien aineiden myrkkyvaikutusten arvioinnissa käytetään hyväksi ihmisen altistumiskokeiden tuloksia? Sisällytetäänkö REACH-järjestelmään ihmisen altistumisen järjestelmällinen arviointi ja tulevatko mainitut tiedot olemaan julkisia? Myöntääkö komissio lisäksi, että sellaisten eläinkoetietojen, joita ei ole koskaan validoitu nykyaikaisten standardien mukaisesti, käyttäminen uusien muilla kuin eläimillä tehtävien kokeiden validoinnissa, ei ole asianmukaista? Onko olemassa suunnitelmia käyttää muilla kuin eläimillä tehtävien koemenetelmien arvioinnissa ja validoinnissa tietoja, jotka ovat peräisin eettisesti hyväksyttävistä ihmistutkimuksista (kuten ihoallergiakokeista), sekä työterveyshuollon, sairaaloiden, kulkutautisairaaloiden ja myrkytyskeskusten potilastiedoista? Margot Wallströmin komission puolesta antama vastaus (8. tammikuuta 2003) Komissio valmistelee parhaillaan lainsäädäntöehdotusta, joka perustuu Valkoiseen kirjaan tulevaa kemikaalipolitiikkaa koskevasta strategiasta. Yksi valkoisessa kirjassa ehdotetuista keinoista eläinkokeiden tarpeellisuuden rajoittamiseksi on, että otetaan huomioon käytettävissä olevat aineiden myrkyllisyyttä ja ekomyrkyllisyyttä koskevat tiedot ja epidemiologiset tutkimukset. Näin ollen ehdotukseen sisällytetään säännökset ihmistä koskevan epidemiologisen tiedon käyttämisestä. Valkoisessa kirjassa ehdotetaan myös, että yleisöllä tulisi olla pääsy REACH-järjestelmän sisältämään tietoon, joka ei ole luottamuksellista. Suurin osa ihmisen altistumista koskevasta tiedosta ei todennäköisesti ole luottamuksellista ja on siten yleisölle avointa. Millään testausmenetelmällä ei voida ennustaa varmasti, millainen on sen vaikutus ihmisiin käytettiinpä siinä eläimiä tai ei. Validointi merkitsee siten tiettyyn menetelmään liittyvän epävarmuustason määrittämistä. Vaikka eläinkokeet eivät kuvaakaan täydellisesti vaikutuksia ihmiseen, niitä on käytetty vuosikymmeniä menestyksekkäästi sen ennustamiseen, miten ihminen reagoi lääkeaineisiin ja muihin kemiallisiin aineisiin. Niitä voidaan siten käyttää muiden kuin eläinten käyttöön perustuvien testausmenetelmien validointiin. Komissio ei sulje suoralta kädeltä pois ihmisen altistumista koskevien tietojen käyttöä muiden kuin eläinten käyttöön perustuvien testausmenetelmien validointiin. Kokemus on kuitenkin osoittanut, että on tuskin mahdollista saada riittävän laajaa ja monipuolista ihmisiä koskevaa tietosarjaa, joka olisi riittävän laadukas käytettäväksi validointitutkimuksessa.